**ՀԻՄՆԱՎՈՐՈՒՄ**

**«ՈՐՊԵՍ ՆՎԻՐԱՏՎՈՒԹՅՈՒՆ ԳՈՒՅՔ ԸՆԴՈՒՆԵԼՈՒ, ԳՈՒՅՔ ԱՄՐԱՑՆԵԼՈՒ, ՀԵՏ ՎԵՐՑՆԵԼՈՒ ԵՎ ԳՈՒՅՔ ՆՎԻՐԱԲԵՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

 **1.Կարգավորման ենթակա խնդրի սահմանումը.**

Սույն իրավական ակտի ընդունումը պայմանավորված է բնակչությանը շտապ և անհետաձգելի բժշկական օգնության և սպասարկման տրամադրման ապահովման անհրաժեշտությամբ:

 **2. Ընթացիկ իրավիճակը և խնդիրները.**

 Հայաստանի Հանրապետության կառավարության և Ճապոնիայի կառավարության «Տնտեսական և սոցիալական զարգացում» դրամաշնորհի տրամադրման համաձայնագրի շրջանակներում Ճապոնիայի կառավարության կողմից Հայաստանի Հանրապետությանը նվիրվել է 2022 թվականի արտադրության «Տոյոտա Հիացե 2.8Դ (TOYOTA HIACE 2.8 D)» մակնիշի թվով 39 շտապ օգնության մեքենաներ:

 Սույն մեքենաների նպատակային նշանակության օգտագործումը ապահովելու նպատակով, նպատակահարմար է գտնվել դրանցից թվով 38 շտապ օգնության մեքենաները նվիրաբերել «Շտապօգնություն» ՓԲ ընկերությանը: Միաժամանակ «Շտապօգնություն» ՓԲ ընկերության արդյունավետ գործունեության ապահովման նպատակով Առողջապահության նախարարությանն ամրացված 2020 թվականի արտադրության «Ֆորդ Տրանզիտ (FORD TRANSIT)» մակնիշի թվով 5 շտապ օգնության մեքենաները և 2019 թվականի արտադրության «Նիսսան Մինի Բաս (Nissan mini bus)» մակնիշի թվով 7 շտապ օգնության մեքենաները նույնպես որոշվել է նվիրաբերվել «Շտապօգնություն» ՓԲ ընկերությանը` այսպիսով «Շտապօգնություն» ՓԲ ընկերության ավտոպարկը համալրելով վերջին տարեթվերին արտադրված թվով 50 շտապ օգնության մեքենաներով:

 Միաժամանակ Առողջապահության նախարարության ավտոպարկը համալրված պահելու անհրաժեշտությունից ելնելով` իր հերթին «Շտապօգնություն» ՓԲ ընկերության կողմից Առողջապահության նախարարությանն է փոխանցվում 2018 թվականի արտադրության «Ջինբեյ Բրենդ» մակնիշի թվով 37 և 2011 թվականի արտադրության «Ֆորդ Տրանզիտ» մակնիշի թվով 3 շտապ օգնության մեքենաներ:

 Պետական պահպանության ծառայության գործառույթների իրականացման նպատակով, այն է համապատասխան պետական պաշտոնատար անձանց բժշկական օգնության և սպասարկման տրամադրման ապահովման համար` Ճապոնիայի կառավարության կողմից Հայաստանի Հանրապետությանը նվիրված 2022 թվականի արտադրության «Տոյոտա Հիացե 2.8Դ (TOYOTA HIACE 2.8 D)» մակնիշի թվով 39 շտապ օգնության մեքենաներից 1-ը ամարցվում է Ազգային անվտանգության ծառայությանը` այն Պետական պահպանության ծառայության կողմից շահագործելու նպատակով:

 Ճապոնիայի Կառավարության հետ բանակացությունների ժամանակ պայմանավորվածություն է եղել շտապօգնության մեքենաները որակով և իրենց ստանդարտով շահագործելու, ինչպես նաև դրանց տեխնիկական սպասարկումը ավտոմեքենաները ներկայացնող ընկերության կողմից իրականացնելու վերաբերյալ:

 **3. Կարգավորման նպատակը և բնույթը.**

Այպիսով` Նախագծով առաջարկվում է

1) Հայաստանի Հանրապետության կառավարության և Ճապոնիայի կառավարության «Տնտեսական և սոցիալական զարգացում» դրամաշնորհի տրամադրման համաձայնագրի շրջանակներում Ճապոնիայի կառավարության կողմից Հայաստանի Հանրապետությանը նվիրվել է 2022 թվականի արտադրության «Տոյոտա Հիացե 2.8Դ (TOYOTA HIACE 2.8 D)» մակնիշի թվով 39 շտապ օգնության մեքենաներից 38-ը նվիրաբերել «Շտապօգնություն» ՓԲ ընկերությանը, իսկ 1-ը` Պետական պահպանության ծառայությանը:

2) Առողջապահության նախարարությանը ամրացված 2020 թվականի արտադրության «Ֆորդ Տրանզիտ (FORD TRANSIT)» մակնիշի թվով 5 շտապ օգնության մեքենաները և 2019 թվականի արտադրության «Նիսսան Մինի Բաս (Nissan mini bus)» մակնիշի թվով 7 շտապ օգնության մեքենաները հետ վերցնել և նվիրաբերել «Շտապօգնություն» ՓԲ ընկերությանը:

3) «Շտապօգնություն» ՓԲ ընկերության կողմից նվիրատվությամբ ՀՀ-ին հանձնված 2018 թվականի արտադրության «Ջինբեյ Բրենդ» մակնիշի թվով 37 և 2011 թվականի արտադրության «Ֆորդ Տրանզիտ» մակնիշի թվով 3 շտապ օգնության մեքենաներն ամրացնել Առողջապահության նախարարությանը:

 Հաշվի առնելով Ճապոնիայի Կառավարության կողմից նվիրվող շտապօգնության մեքենաներն իրենց ստանդարտով որակյալ շահագործման կարևորությունը, ինչպես նաև այն հանգամանքը, որ Ճապոնիայի Կառավարության հետ բանակցությունների ժամանակ պայմանավորվածություն է եղել շտապօգնության մեքենաների տեխնիկական սպասարկումը, ինչպես նաև սպասարկման համար անհրաժեշտ պարագաների ձեռքբերումն իրականացնել դրանց միակ ներկայացուցիչը հանդիսացող ընկերության կողմից՝ տեխնիկական սպասարկման ծառայություններն իրականացվելու են «Գնումների մասին ՀՀ օրենքի 19-րդ և 23-րդ հոդվածների և ՀՀ կառավարության 2017 թվականի մայիսի 4-ի N 526-Ն որոշման հավելված 1-ի 23-րդ կետի 4-րդ ենթակետով նախատեսված ցանկի 15-րդ կետի համաձայն։

**3.1.** Նախագծի ընդունման դեպքում Հայաստանի Հանրապետության պետական բյուջեի եկամուտներում և ծախսերում ավելացումներ կամ նվազեցումներ չեն նախատեսվում:

 **4. Նախագծի մշակման գործընթացում ներգրավված ինստիտուտները.**

Նախագիծը մշակվել է Առողջապահության նախարարության իրավաբանական վարչության կողմից:

 **5**. **Ակնկալվող արդյունքը.**

Իրավական ակտի ընդունմամբ ակնկալվում է ապահովել Առողջապահության նախարարության, Պետական պահպանության ծառայության և «Շտապօգնություն» ՓԲ ընկերության բնականոն գործունեությունը:

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Սույն նախագիծը չի բխում որևէ ռազմավարական փաստաթղթից կամ ծրագրից: